**Poročilo o izvedenem strokovnem dogodku (izobraževanju) ali izvedeni interesni dejavnosti članov**

**GLAVA POROČILA** (oblikovalec ta del oblikuje po svoje, organizatorja lahko samo z logotipom)

|  |
| --- |
| *Naslov strokovnega dogodka ( izvedene interesne dejavnosti)* |
| *Avtor prispevka* |
| *Organizator srečanja* |
| *Kraj in čas srečanja* |

**UVOD**

V uvodu na kratko opredelimo področje, navedemo **namen izbrane tematike**, **število in vrsto udeležencev srečanja**.

Podatkov, ki smo jih navedli v glavi poročila kasneje v besedilu več ne ponavljamo (naslov, organizator, kraj in čas srečanja).

**JEDRO**

Predstavimo najpomembnejša **strokovna spoznanja**, **novosti**, ki so bile predstavljene**, izkušnje**, i**zhodišča** in povzetke obravnavanih vsebin. Pri navedbi najpomembnejših strokovnih spoznanj in novosti ni potrebno navajati imen predavateljev in natančnih naslovov predavanj, ker so le ta že bila objavljena v programu srečanja.

V treh (največ petih) točkah izpostavimo **najpomembnejše strokovne povzetke srečanja ali ključno sporočilo dogodka (predstavljeni bodo s krepko pisavo, poudarjeni v okvirju).**

**ZA ZAKLJUČEK**

V zaključku navedemo najzanimivejše utrinke srečanja, končno sporočilo srečanja, zanimivo misel, posredovano na srečanju ali izzive na področju obravnavane vsebine v prihodnje.

***Priloge:***

- poročilu je zaželeno dodati največ **eno fotografijo** iz strokovnega dogodka (dve fotografiji sta lahko objavljeni izjemoma).

|  |
| --- |
| *Naslov strokovnega dogodka* **Patronažno varstvo in obravnava družine v obdobju zgodnjega starševstva: nosečnica, otročnica, novorojenček, dojenček in mali otrok** |
| *Avtor prispevka*Mag. Krajnc Andreja |
| *Organizator srečanja*Sekcija medicinskih sester in zdravstvenih tehnikov v patronažni dejavnosti |
| *Kraj in čas srečanja*Zreče, 24. in 25. oktober  |

Med pomembnejše naloge patronažne zdravstvene nege sodi izvajanje preventivnega zdravstvenega varstva, ki je namenjen ohranjanju, krepitvi in varovanju zdravja ter preprečevanju bolezni celotne populacije od spočetja do smrti. Preventivna dejavnost patronažnega varstva se še posebej posveča obravnavi biološko najranljivejših skupin prebivalcev med katere nedvomno spadajo tudi novorojenčki, dojenčki, otroci, nosečnice in otročnice. Zaradi zavedanja pomena nadgradnje in krepitve teoretičnih in praktičnih znanj na tem področju zdravstvene nege, smo se v izvršilnem odboru Sekciji odločili, da bomo letošnje strokovno srečanje namenili vsebinam, ki so vezane na patronažno obravnavo družine v obdobju zgodnjega starševstva.

Da je bila vsebina srečanja ustrezno izbrana in da izvajalci v patronažni dejavnosti želijo svoja znanja nadgrajevati priča dejstvo, da **se je strokovnega izobraževanja v dveh dneh udeležilo skupaj več kot 160 udeležencev.**

V dvodnevnem strokovnem srečanju smo se z odličnimi predavatelji sprehodili skozi pomembne strokovne vsebine, vezane na celostno obravnavo družine ter na zdravstveno nego nosečnice, otročnice, novorojenčka, dojenčka in malega otroka v domačem okolju. Predstavljene so bile teoretične vsebine vezane na rast in razvoj zdravega novorojenčka, nego novorojenčkove, skrb za dojke v času dojenja, pomen cepljenja v zgodnji otroški dobi in duševne motnje v zgodnjem otroštvu.

Prikazane so bile številne dobre prakse pri patronažni obravnavi družin v obdobju zgodnjega starševstva. Po eno predavanje je bilo namenjeno tudi novostim iz področja varovanja osebnih podatkov, obravnavi nasilja v družinah, soočanju družine s smrtjo otroka, predstavitvi novosti na področju dolgotrajne oskrbe in izzivom raziskovanja v patronažnem varstvu. Udeleženci so v učnih delavnicah na številnih lutkah (nekateri so jih na povabilo prinesli s seboj) utrdili in obnovili praktično znanje sodelovanja in rokovanja z novorojenčkom.

V zaključne delu prvega dne je bila udeležencem na zanimiv in humoren način prikazana komunikacija za »visoke petke« in »polikane kravate«

**Najzanimivejši strokovni povzetki srečanja:**

* **Zaščita otroka proti nalezljivim boleznim se mora pričeti že v nosečnosti.**
* **V predšolskem obdobju je pravih duševnih motenj in resnih odklonov razmeroma malo. Največkrat gre za raznolikost in razgibanost samega razvoja in otrokove »normalne« reakcije na zahteve starejših.**
* **V zdravstvu je potrebno zakon o varovanju osebnih podatkov razlagati s kančkom zdrave kmečke pameti in na tak način, da pacientom ne bo povzročal škode ter bo zdravstvenim delavcem v pomoč.**
* **Raziskovanje v zdravstveni negi je nujno, ker nam bo v pomoč pri gradnji uspeha in prepoznavnosti. Je edino sredstvo za iskanje ter izkoriščanje priložnosti za razvoj in nadgradnjo stroke.**

Na strokovnem srečanju je bilo veliko priložnosti za nova znanja in spoznanja ter izmenjavo mnenj in izkušenj iz prakse. Vse to nam bo v pomoč, da bomo lahko tudi v prihodnosti kakovostno izvajali zdravstveno nego v družinah v obdobju zgodnjega starševstva in kvalitetno izvajali zdravstveno nego nosečnice, otročnice, novorojenčka, dojenčka in malega otroka v njihovem domačem okolju.

Dva dneva strokovnega druženja v prijetnem ambientu sta udeležencem nudila tudi številne priložnosti za medsebojno druženje, klepet ob kavi, izmenjavo izkušenj, obujanje in krepitev prijateljstev. Prijetno razpoloženje, smeh, pozitivno energijo in dobro voljo, ki jo je bilo čutiti so udeleženci potrdili tudi s številnimi pohvalami organizaciji strokovnega dogodka, ki so jih zapisali na evalvacijske vprašalnike.

Kljub temu, da se patronažno varstvo ne nahaja v rožnatih časih in so medicinske sestre, ki delajo na terenu morda bolj kot kadarkoli obremenjene in velikokrat prepuščene same sebi, je bilo v zraku čutiti pozitivizem, optimizem, iskreno željo po pridobivanju novih znanj, medsebojno povezanost in pripadnost patronažni zdravstveni negi.

**Nedvomno bo prav pozitivna naravnanost patronažnih medicinskih sester in pripadnost ožjemu strokovnemu področju dala vodstvu strokovne sekcije nov veter v jadra, saj se vsak dan znova krepi prepričanje, da je na podlagi znanja in iskrenega sodelovanja mogoče premikati in premakniti meje zunaj in znotraj nas.**

*Udeleženci posveta (Fotografija: Andreja Krajnc)*